Ajka 60 éves

Kutatási zárójelentés

2018.

Tartalom

[Vezetői összefoglaló 3](#_Toc520842701)

[Megjegyzés az adatok értelmezéséhez 7](#_Toc520842702)

[A minta összetétele 8](#_Toc520842703)

[1. A vizsgált településrészek lakói 10](#_Toc520842704)

[2. A város és a településrészek általános megítélése 13](#_Toc520842705)

[3. Tapasztalt fejlődés és fejlesztési igények 16](#_Toc520842706)

[4. Tapasztalatok az önkormányzati ügyintézésről 18](#_Toc520842707)

[5. Vélemények az ajkai Önkormányzat tevékenységével kapcsolatban 18](#_Toc520842708)

[6. Szabadidő, kultúra 22](#_Toc520842709)

[6.1. Tévézés, olvasás, internetezés 22](#_Toc520842710)

[6.2. Kulturális helyek, események 24](#_Toc520842711)

[6.3. Egyéb szórakozási lehetőség 26](#_Toc520842712)

[6.4. Otthon végezhető szabadidős elfoglaltságok 27](#_Toc520842713)

[7. Nyaralás-pihenés 30](#_Toc520842714)

[8. Testmozgás és sport 31](#_Toc520842715)

[8.1. Egészséges étkezés – a halfogyasztás szerepe 33](#_Toc520842716)

[9. Vallási élet 34](#_Toc520842717)

[10. Értékrend és elégedettség az élettel 35](#_Toc520842718)

[11. Egészség 36](#_Toc520842719)

[12. Társadalmi kohézió: találkozás, bizalom, segítség 38](#_Toc520842720)

[12.1. Kapcsolat a nem együtt élő családtagokkal és rokonokkal 38](#_Toc520842721)

[12.2. Baráti kapcsolatok 38](#_Toc520842722)

[12.3. Szomszédsági kapcsolatok 39](#_Toc520842723)

[12.4. Segítségkérési lehetőségek 39](#_Toc520842724)

[13. Informálódási szokások, helyi média szerepe 41](#_Toc520842725)

[13.1. A városi televízió és műsorai nézettsége, és a vele való elégedettség 41](#_Toc520842726)

[13.2. Az Ajkai Szó és online változatának olvasottsága és a velük való elégedettség 43](#_Toc520842727)

[13.3. Tájékozódás az Önkormányzat tevékenységeiről és az Önkormányzat megkeresése 46](#_Toc520842728)

[13.4. A településsel kapcsolatos hírek személyes forrásai és az ismeretszerzés módja 47](#_Toc520842729)

# Vezetői összefoglaló

**A vizsgált városrészekben élők szűk hattizede születése óta a településen él, ez átlagosan 39 Ajkán töltött éve jelent. Az itt élők munkaerő-piaci helyzete összességében jó. A megkérdezettek többsége rendelkezik érettségivel és gazdaságilag aktív, túlnyomórészt Ajkán dolgozik, nagyon kevés a munkanélküli. A szubjektív anyagi helyzet alapján az is kijelenthető, hogy a túlnyomó többségnek nincsenek mindennapos anyagi problémái, jövedelműk meghaladja az alapszükségletüket, váratlan kiadásokra vagy megtakarításokra is „futja” belőle. A válaszadók túlnyomó része jó állapotú lakásban lakik, az egy főre eső lakótér sem kevés, átlagosan 41 nm. Az itt élők több mint hattizede házastársával, élettársával, párjával él. Az átlagos háztartásnagyság 2,8 fő, de minden 7-8. válaszadó egyedül él.**

**Ajkát a válaszadók szűk kétharmada látja fejlődőnek, saját településrészét viszont csak háromtizedük. A fejlődés jeleit elsősorban a parkosításban és a játszóterek fejlesztésében látják a megkérdezettek, míg másodsorban az intézmények megújításában. De viszonylag sokan említették ebben az összefüggésben a köztisztaságot és a közbiztonságot is. Fejlesztési igények elsősorban az egészségügyre vonatkozóan figyelhetők meg.**

**A megkérdezettek harmada kereste meg az Önkormányzatot az elmúlt 1-2 évben valamilyen ügyben, ők erős jó osztályzatot adtak, ami az iskolában szokásos 5-fokú skálán 4,1-es átlagnak felel meg. Az Önkormányzat tevékenységének általános értékelése ennél valamivel rosszabb, de még jó (3,7). Akik valamilyen okból megkeresték az Önkormányzatot, azok az átlagosnál jobb értékelést adtak (4,0), azaz a személyes tapasztalatuk az ügyintézéssel kapcsolatban pozitív hatással volt az általános értékelésükre is.**

**A település és a lakóhelyül szolgáló városrész több szempontú értékeléséből az derül ki, hogy Ajka városáról is viszonylag kedvező, a közepesnél jobb a véleményklíma, de még kedvezőbb a válaszadók szűkebb lakókörnyezetéről – igaz, mások voltak a vizsgált szempontok. A válaszadók inkább egyetértenek azzal, hogy a településen jól mennek a dolgok és Ajka sokat fejlődött az elmúlt öt évben, de még inkább azzal, hogy barátságos környéken élnek és a helyben a legtöbb ember megbízik egymásban. A közepesnél kedvezőbb értékelések születtek a település vezetéséről, és a polgármesterről is – kivéve az elérhetőségét. Az emberek a közepesnél nagyobb mértékben érzik úgy, hogy elegendő információt kapnak az település ügyeiről, viszont egyrészt valamivel több segítséget várnának el az Önkormányzattól, másrészt több beleszólást szeretnének kapni a település ügyeibe és szeretnék, ha nagyobb mértékben kérdeznék meg őket a város dolgairól.**

**A szabadidő eltöltésében kiemelt szerepe van a tévézésnek, videó tartalmak fogyasztásának**, **miközben könyvet, e-könyvet lényegesen ritkábban olvasnak a megkérdezettek. A hagyományos nyomtatott sajtóból való tájékozódás még mindig rendkívül fontos a megkérdezettek számára, de a közösségi oldalakon történő hírolvasás már fontosabbá vált. Az online térben a közösségi oldalak szerepe már nagyobb, mint az online újságoké.**

**Összességében a vizsgált ajkai népesség háromtizedéről mondható el, hogy valamilyen formában legalább havonta egyszer részt vesz a kulturális életben**. **A kultúrafogyasztás vizsgált helyei, eseményei közül kiemelkedik a mozi és a könyvtár.**

**Az egyéb „kimozdulós” szórakozási lehetőségek közül érdemes kiemelni az éttermet, minden negyedik válaszadó legalább havonta egyszer látogat oda.**

**Az otthon végezhető szabadidős elfoglaltságok közül egyértelműen a ház körül munkák és a kertészkedés, növények gondozása jelent rendszeres elfoglaltságot a legtöbb embernek.**

**A válaszadók hattizede nem tud elmenni minden évben nyaralni, míg háromtizedük évente egyszer-kétszer tud ily módon kiszakadni a hétköznapokból. Ennek köszönhetően az átlagosan leghosszabb ideig tartó pihenés az otthon töltött szabadság, amit a vízparti nyaralás és a túrázás követ.**

**A vizsgált városrészek lakóinak hattizede hetente legalább egyszer aktívan tesz valamit a fizikai jóllétéért. A legtöbbek által rendszeresen űzött testmozgás a séta, gyaloglás, míg a dobogó második helyén a kerékpározás áll, ezután következik a torna, majd a futás és testépítés.**

**A vallási élet nem képezi központi elemét a válaszadók életvitelének. A megkérdezettek háromtizede volt az elmúlt egy évben misén, istentiszteleten vagy más vallási szertartáson. A rendszeres, legalább heti templomba járók aránya pedig nem éri az egytizedet.**

**Az Ajka vizsgált városrészein élők számára, értékrendjüket tekintve egyértelműen az emberi kapcsolatok a meghatározók: legfontosabb a család, második legfontosabb a barátok, ismerősök köre. Csak ezek után következik a fontossági rangsorban a szabadidő és a munka. Az élet ezen meghatározó területei után lényegesen lemaradva, közepes vagy az alatti fontossággal jelenik meg a politika és a vallás.**

**Ajka vizsgált városrészeinek lakói összességében inkább boldognak mondják magukat, amit az iskolában megszokott osztályzatokkal kifejezve átlagosan kerek 4-esnek értékelnek**.

**A vizsgált ajkai városrészek lakói összességében inkább elégedettek egészségi állapotukkal, amit az iskolában szokásos skálán kerek négyesre értékeltek. A válaszadók többsége ritkán találkozik orvossal. Ebben közrejátszhat, hogy kétharmaduk nem küzd olyan egészségügyi problémával, ami jelentősen befolyásolná napi tevékenységeiben.**

**A család kiemelt fontosságával összhangban a kapcsolattartás a nem a kérdezettel élő családtagokkal és rokonokkal meglehetősen intenzív. Az érdemi válaszadók átlagosan minden második hétköznap beszélnek velük, egy adott hétköznapon becslésük szerint átlagosan több mint másfél órát. Egy átlagos hétvégi napon átlagosan kettő és háromnegyed óra telik el a családi, rokoni kapcsolatok ápolásával.**

**A családi kapcsolatok mellett rendkívül fontosnak ítélték a válaszadók a baráti kapcsolatokat is. A megkérdezett ajkai válaszadóknak átlagosan 4,2 közeli barátjuk van és** **a válaszadók közel héttizedének nem telik egy úgy hét az életében, hogy ne tartotta volna a kapcsolatot barátaival. A barátoknál valamivel kisebb a szomszédok szerepe a válaszadók életében, de azért átlagosan 3,4 szomszédjukkal szoktak beszélgetni.**

**Ha anyagilag jelentős mértékben megszorulna, akkor a válaszadók legnagyobb csoportja, négytizede 2-3 embertől kérhetne segítséget, hattizedük szűkebb családjától, három-háromtizedük családok kívül rokonoktól, ill. barátaitól.**

**A városi televízió képújságja és műsora egyaránt a vizsgált városrészek lakosságának 45%-át éri el, de többen állították, hogy hetente többször nézik a képújságot, minden ötödik válaszadó, mint ahányan a televízió műsorát. A városi tévé műsorai közül messze a Híradót nézik a legtöbben, az összes megkérdezett egyharmadát, a televíziót bármilyen gyakorisággal nézők kétharmadát éri el a műsor. Minden más műsort jóval kevesebben néznek a megkérdezettek. A városi televízió nézői átlagosan jónak tartják a tévé műsorát, amit az iskolai osztályzatokkal kifejezett átlagosan 3,9-es, azaz jó osztályzat mutat**

**A helyi hírek „házhoz vitelében” kiemelt szerep jut a város lapjának: a vizsgált városrészek lakosainak kétharmada legalább hetente egyszer olvassa a nyomtatott Ajkai Szót. Az Ajkai Szó megítélésében a pozitív vélemények dominálnak, az értékelések átlaga az iskolában szokásos osztályzatokkal kifejezve 3,7, de saját olvasótáborában ennél jobb, 3,9.**

**Az Ajkai Szó online változatát összesen a válaszadók egyharmada olvassa több-kevesebb rendszerességgel. Az olvasótáborban a lappal kapcsolatos elégedettség mértéke az iskolában szokásos 1-5 skálán kifejezve 3,8, azaz jó**.

**Az Önkormányzattal történő kapcsolattartás elsődleges formája a személyes találkozás: a válaszadók hattizede így szokta megkeresni az Önkormányzatot akár tájékozódni szeretne, akár ügyet intézni. A második leggyakoribb megkeresési forma a telefonos kapcsolatfelvétel.**

**A településsel kapcsolatos hírek elsődleges forrása az ismerősök, majd a szomszédok és a szóbeszéd. A hírszerzés személytelenebb módjai közül legtöbben Ajkai Szóból értesülnek a településsel kapcsolatos hírekről, és nem is szeretnének ezen változtatni. Kiemelt szerepe van még az egyéb újságoknak, a szóbeszédnek és a helyi televíziónak. Felzárkózóban van a Facebook és más közösségi oldalak – bár szerepük még jóval kisebb, mint a hagyományos hírforrásoké. A tájékoztatásban még kevésbé jelentős hirdetőtábláról többen szeretnének értesülni a közügyekről, mint ahányan ma értesülnek.**

**Az önkormányzati közleményeket, információkat a közepesnél nagyobb mértékben, de azért nem egyértelműen tartja érthetőnek a közvélemény.**

# Megjegyzés az adatok értelmezéséhez

A kutatási feladat részben az egyes városrészek közti különbségek, eltérések vizsgálatára irányult. Itt érdemes megjegyezni, hogy a vizsgált városrészek eltérnek-eltérhetnek számos fontos szocio-demográfiai változó mentén, és ezek közül csak a legkönnyebben detektálhatókat jelenthetik a nemi, korosztályi, iskolai végzettséget vagy éppen vagyoni helyzetet mérő változók. A városrészek eltérő lakossági összetétele miatt az eltérések vizsgálata különös figyelmet kíván, hiszen pl. egy fiatalabb összetételű városrész értelemszerűen más szabadidő-eltöltési, sportolási szokás szerinti és kulturális fogyasztási mintázatokkal rendelkezhet, mint egy idősebbek által lakott városrész. Ennek megfelelően az egyes városrészek közti eltérések észlelése semmiképpen sem jelent értékelést, pusztán egy pillanatfelvételt ad az ott élők szokásairól, életviteléről, véleményéről. Ami viszont lehetőséget ad arra, hogy egy évvel a pillanatfelvétel készülte után az „Ajka 60 éves” program keretében készülő második felméréshez viszonyítás pontként szolgáljon. Így minden településrész esetében, azonos kutatásmódszertannal vizsgálhatóvá válik a településrészen élők életében bekövetkező változás.

Mint minden mintavételen alapuló kutatásnak, ennek is van statisztikai hibahatára, ami +- 3,2%. Ez azt jelenti, hogy az egyes kérdésekre adott válaszok aránya 95%-os valószínűséggel legfeljebb ennyivel tér el attól az esettől, mint ha a vizsgált populáció minden tagját megkérdeztük volna.

A válaszok összege a kerekítés miatt eltérhet a 100%-tól.

# A minta összetétele

A kutatás során véletlensétás mintavétellel kérdeztünk a vizsgált településrészeken 100-100, összesen 1000 válaszadót. A kiválasztás alapjául az Ajkára vonatkozó 2011-es népszámlálás nemre és korcsoportra vonatkozó adatai alapján készült kvótatáblák szolgáltak, a kismértékű eltéréseket ezek alapján egy statisztikai eljárással, ún. súlyozással korrigáltuk – figyelembe véve a településrészek tényleges lakosságszámát is.

**A súlyozott minta főbb demográfiai mutatószámai (%)**

(a válaszok összege a kerekítés miatt eltérhet a 100%-tól)

|  |  |
| --- | --- |
| **Nem** |  |
| férfi | 47 |
| nő | 53 |
| **Korcsoport** |  |
| 18-39 éves | 34 |
| 40-59 éves | 36 |
| 60 éves és idősebb | 30 |
| **Iskolai végzettség** |  |
| legfeljebb 8 általános | 15 |
| szakmunkásképző, szakképzés érettségi nélkül | 30 |
| szakközépiskolai érettség | 20 |
| gimnáziumi érettsége | 16 |
| érettségit követő, felsőfokra nem akkreditált szakképzés, középfokú technikum | 6 |
| akkreditált felsőfokú szakképzés; felsőfokú technikum | 2 |
| főiskola (osztatlan képzés, régi típusú rendszer) vagy BSc/BA | 7 |
| egyetem (osztatlan képzés, régi típusú rendszer) vagy MSc/MA | 3 |
| doktori fokozat | 0 |
| **Gazdasági aktivitás** |  |
| teljes munkaidőben aktív kereső, dolgozó | 52 |
| részmunkaidőben aktív kereső, dolgozó | 4 |
| diák, főiskolai vagy egyetemi hallgató | 6 |
| nyugdíjas (rokkantnyugdíjas, hozzátartozói nyugdíjas is) | 31 |
| munkanélküli | 2 |
| GYES-en vagy GYED-en van, gyermekgondozási ellátást kap | 2 |
| egyéb inaktív összesen | 1 |
| adathiány | 1 |

# A vizsgált településrészek lakói

A vizsgált településrészeken élők több, mint fele, 57%-a születése óta a város lakosa, míg 42% élete során költözött a városba. Az erős ajkai kötődést mutatja más megközelítésben az, hogy miközben a megkérdezett ajkaiak átlagéletkora 49 év, a város lakosaként töltött éveik száma átlagosan 39 év.

A megkérdezettek többsége érettségivel rendelkezik: egytizedüknek felsőfokú diplomája van, míg 44% érettségizett. A szakmunkásképzőt, szakképzést érettségi nélkül végzettek aránya háromtized, míg a legfeljebb 8 általánossal rendelkezők aránya 15%.

Az itt élők többsége gazdaságilag aktív: az aktív keresők aránya 56%. Még tanulmányait folytatja 6%, míg 31% nyugdíjas. Munka nélkül 2%-nyian vannak, ahogy GYED-en, GYES-en is vagy kapnak gyermekgondozási ellátást. 1% egyéb inaktív státusú. (További 1%-ról nem derült ki a munkaerő-piaci státusa.)

Az aktív keresők 59%-a végez fizikai munkát és 40%-a szellemit.

Az aktív keresők 13% „saját magának dolgozik”, azaz őstermelő, egyéni vállalkozó vagy saját vállalkozásában dolgozik. 31%-uk állami-önkormányzati többségű tulajdonban lévő szervezetben teszi ugyanezt, míg több mint felük, 53%-uk többségi magántulajdonban lévő szervezetben kamatoztatja képességeit.

Az aktív keresők túlnyomó többsége Ajkán talált állást magának: 17% saját településrészén, míg 64% Ajka más településrészén dolgozik. 18% viszont más településre jár munkába.

A háztartások számszerűsíthető jövedelmi helyzetével kapcsolatos kérdést rendkívül nagy fokú bizalmatlanság fogadta, erre lehet következtetni abból, hogy csak a kérdezettek 31%-a adott bármilyen érdemi választ a kérdésre. A nagymértékű adathiány miatt az anyagi helyzet mutatójaként a szubjektív, azaz érzékelt jövedelmi helyzetet használjuk, amiről a megkérdezettek háromnegyede hajlandó volt beszámolni.

A két legnagyobb lakossági csoportot az jellemzi, hogy jövedelmük nagyobb a minimálisan elegendőnél: minden negyedik válaszadó úgy nyilatkozott, hogy alapszükségleten felül is tudnak ezt-azt venni, míg minden ötödik úgy, hogy jól meg tudunk élni belőle, a váratlan kiadásokat is fedezi bizonyos keretek között. További 10% mondta, sikerül megtakarítani is belőle egy keveset, míg 4% - saját állítása szerint - gondtalanul él háztartásával, nagyobb kiadásokra is telik és félre is tudna tenni belőle. A pozitív összképet árnyalja, hogy 12% számára csak az alapszükségletekre elég a jövedelmük, míg 2%-nak még arra sem, rendszeresen kölcsön kell kérniük.

**„Melyik illik az Önök háztartására leginkább a következő állítások közül? Háztartásunk jövedelme:”**

(válaszok %-os megoszlása)

|  |  |
| --- | --- |
| Nem elég a havi alapszükségletekre sem, rendszeresen kölcsön kell kérnünk | 2 |
| Elég a havi alapszükségletekre (számlák, bérlet, enni-innivaló) | 12 |
| Az alapszükségleten felül is tudunk ezt-azt venni | 25 |
| Jól meg tudunk élni belőle, a váratlan kiadásokat is fedezi bizonyos keretek között | 21 |
| Sikerül megtakarítani is belőle egy keveset | 10 |
| Gondtalanul élünk, nagyobb kiadásokra is telik és félre is tudunk tenni | 4 |
| Nem tudja | 2 |
| Nem válaszol | 25 |

Az anyagi helyzetnek a jövedelmi helyzet mellett egyik meghatározó eleme a lakáshelyzet. Az erre vonatkozó kérdéseket nem a válaszadóktól kérdeztük meg, hanem a kérdésben „semleges” kérdezőbiztosoktól. Az ő tapasztalataik alapján a vizsgált népesség 72%-a jó állapotú lakásban, házban lakik, míg további 25% felújításra szorulóban. Mindössze 2% él erősen lelakott lakóingatlanban.

A vizsgált településrészek lakói a településrészek jellegének megfelelően túlnyomórészt, 83%-ban családi házban lakik, 14%-ban pedig többlakásos társasházba. Az összes többi lakóingatlan típus csak az említések 3%-ában fordul elő.

A lakóingatlanok átlagos nagysága 96 nm, az egy főre eső lakótér pedig 41 nm.

A megkérdezettek többnyire, 55%-ban házas vagy élettársi kapcsolatban élnek, de további 7% is a párjával. 3%-nak pedig van ugyan házas vagy élettársa, de külön élnek. 17% az aránya hajadon vagy nőtlen válaszadónak. 7% elvált, 9% pedig özvegy.

**A kérdezett családi állapota**

(%-os arányok)

|  |  |
| --- | --- |
| hajadon / nőtlen | 17 |
| házas vagy élettársi kapcsolatban él | 55 |
| házas vagy élettársi kapcsolatban van, de külön élnek | 3 |
| párjával él | 7 |
| elvált | 7 |
| özvegy | 9 |
| egyéb | 1 |
| adathiány | 1 |

A háztartásokban átlagosan 2,8 fő él. 13%-nyi az egyfős háztartások aránya, de tipikusan 2-4 fős háztartásokban élnek a megkérdezettek. Kétfős háztartásban él a válaszadók legnagyobb, 37%-os csoportja, háromfősben 21%-uk, és négyfősben is csaknem ennyien élnek: 19%-nyian. 6% él ennél is nagyobb, ötfős háztartásban, míg fele ennyien hatfősben. Ennél nagyobb háztartásban összesen a megkérdezettek 2% él.

# A város és a településrészek általános megítélése

**A vizsgált településrészek lakóinak közel kétharmada, 65%-a úgy látja, minden egybevetve Ajka fejlődő település.** Velük szemben 29% lát stagnálásra utaló jeleket, de negatív tendenciákat, hanyatlást mindössze 3% tapasztal. (3% nem tudott érdemi választ adni a kérdésre.)

**A lakóhelyül szolgáló településrész helyzetének megítélése sokkal kevésbé optimista, mint Ajka városáé, bár ebben az esetben is több a pozitív, mint a negatív vélemény.** A válaszadók túlnyomó többsége, 59%-a úgy látja, hogy a városrész, amiben lakik, stagnál. Fejlődőnek jóval kevesebben, háromtizednyien látják szűkebb pátriájukat, igaz, ők még mindig jóval többen vannak azoknál, akik úgy ítélik meg, hogy településrészük hanyatlik (9%). (A válaszadók 2%-a nem tudott vagy akart választ adni a kérdésre.)

Bár a saját településrészre adott értékelések rosszabbak, mint az Ajka város egészére adottak, elmondható, hogy a két értékelés összefügg egymással: a megkérdezettek több, mint fele ugyanúgy látja szűkebb lakóhelyét, mint városát. Más megközelítésben: akik Ajkát fejlődő városnak látják, azok 41%-ban fejlődőnek látják városrészüket is, míg hanyatlónak csak 7%-uk ítéli azt, akik viszont hanyatló településnek látják a város, azok túlnyomórészt, 57%-ban szűkebb lakóhelyüket is hanyatlóként jellemzik, és nincs is köztük olyan, akik fejlődőnek jellemezné.

A város és a településrész értékelésének könnyebb összevetése céljából létrehoztunk egy mutatót, aminek 1-es értéke jelenti a fejlődést, 0-s értéke a stagnálást, és -1-es értéke a hanyatlást. Ennek a mutatónak segítségével mutatjuk be a vizsgált városrészek lakosságának értékelését a város egészét illetve saját városrészüket illetően.

**Általában elmondható, hogy minden városrészen az ott élők nagyobb mértékben látják fejlődőnek Ajkát, a várost, mint saját lakóhelyüket** – ugyanakkor a város és a városrész megítélésében fellelhető különbség nagyon eltérő két mutat a városrészek vizsgálata során. *Egyértelműen a csingeri és – kevésbé - a padragi lakosok esetében nyílik szét az olló, azaz leginkább ők érzékelik azt, hogy Ajka város fejlődésétől lényegesen elmarad a saját városrészük fejlődése*. Ezt a megállapítást aláhúzza az a tény, hogy ezeken a városrészeken az ott élők értékelése lakóhelyükről átlagosan is negatív, ami azt mutatja, hogy többen látják hanyatlónak lakóhelyüket, mint fejlődőnek. Az ellenkező oldalt Gyepes és a Bányásztelep jelenti, ahol ugyan érzékelnek elmaradást az ott élők saját lakóhelyük és a város egészének fejlődése között, de ez az eltérés meglehetősen mérsékelt, semmiképpen nem összemérhető az „elégedetlen” csingeri, vagy padragi lakosok véleményével. Ráadásul egy enyhén optimista véleményklímával társul, ami azt mutatja, hogy többen vannak jó véleménnyel szűkebb lakóhelyük helyzetéről, mint rosszal.

**Ajka és a lakóhelyül szolgáló városrész értékelése, valamint értékelésük eltérése**

(1=fejlődő, 0=stagnáló, -1=hanyatló; városrészek az értékelések eltérése szerint csökkenő sorban)

|  |  |  |  |
| --- | --- | --- | --- |
| **Városrész** | **Ajka értékelése** | **Városrész értékelése** | **Eltérés a két értékelés között (a város javára)** |
| Csinger | 0,95 | -0,19 | 1,13 |
| Padrag | 0,69 | -0,03 | 0,73 |
| Babucsa | 0,88 | 0,37 | 0,52 |
| Csékút | 0,52 | 0,02 | 0,50 |
| Csikólegelő | 0,57 | 0,16 | 0,41 |
| Rendek | 0,75 | 0,37 | 0,39 |
| Bódé | 0,55 | 0,19 | 0,36 |
| Tósokberénd | 0,54 | 0,19 | 0,35 |
| Bányásztelep | 0,64 | 0,39 | 0,25 |
| Gyepes | 0,58 | 0,44 | 0,14 |
| ***Átlagosan*** | ***0,64*** | ***0,21*** | ***0,43*** |

# Tapasztalt fejlődés és fejlesztési igények

A megkérdezettek túlnyomó többsége a városról kialakított általános pozitív véleménnyel összhangban konkrét területet is meg tudott nevezni, ahol az elmúlt években fejlődést tapasztalt. Legtöbben, **bő négytizednyien spontán válaszaikban a parkosítást és a játszótereket említették a fejlődés szembeötlő jeleként, míg minden harmadik válaszadó az intézmények megújítását említette. 22%-nyian említették ebben az összefüggésben a köztisztaságot és csaknem ennyien, 18%-nyian a közbiztonságot**. A kulturális, szórakozási lehetőségek terén a válaszadók 14%-a tapasztalt pozitív irányú változást Ajkán. Ennél kevesebben, 10%-nyian emelték ki az egészségügyi ellátás fejlődését. A szociális bérlakás program sikere már csak a válaszadók 3%-a számára látható. Más területeket összesen bő egytizednyien említettek spontán válaszaikban.

Csak a lakosság egy kisebb, 13%-os csoportja számolt be arról, hogy semmilyen területen nem tapasztalt fejlődést az elmúlt években Ajkán, míg összesen 6%-nyian nem tudtak vagy nem akartak érdemi választ adni a kérdésre.

**„Ön milyen területeken tapasztalt fejlődést a városban az elmúlt években?”**

(az egyes válaszokat spontán módon említők százalékos aránya; a válaszok összege meghaladja a 100%-ot, mivel egy válaszadó több fejlődő területet is említhetett)

|  |  |
| --- | --- |
| parkosítás, játszóterek | 41% |
| intézmények felújítása | 32% |
| köztisztaság | 22% |
| közbiztonság | 18% |
| kulturális, szórakozási lehetőségek | 14% |
| egészségügyi ellátás | 10% |
| szociális bérlakás program | 3% |
| egyéb területen | 11% |
| semmilyen területen nem tapasztalt | 13% |
| nem tudja, nem válaszol | 6% |

A város lakosai által elvárt fejlesztési irányokat zárt kérdéssel vizsgáltuk, előre megfogalmaztunk 5 lehetséges fejlesztési irányt, és ezek közül kellett a válaszadóknak kiválasztani azt, amit minden másnál fontosabbnak tartanak.

**A megkérdezettek nagyon markáns véleményt fogalmaztak meg, a felajánlott öt lehetséges fejlesztési terület közül 51%-uk az egészségügyi ellátás fejlesztését választotta.** Ezt követte lényegesen lemaradva a 13% által választott köztisztaság. Majd következnek körülbelül azonos választási gyakorisággal a minden tizedik válaszadó számára kiemelten fontos szociális bérlakás program, a kulturális, szórakozási lehetőség bővítése és a közbiztonság. (Itt érdemes megjegyezni, hogy az, hogy a közbiztonság javítását csak a válaszadók 9%-a emelte ki, mint elsődleges fejlesztési priorítást, arra utal, hogy a lakosság többsége e tekintetben alapvetően elégedett, emiatt tud más fejlesztési lehetőségeket fontosabbnak ítélni.)

# Tapasztalatok az önkormányzati ügyintézésről

A megkérdezettek szűk egyharmadával (32%-ával) fordult elő, hogy valamilyen ügyben, akár személyesen, akár telefonon vagy más módon megkereste az Önkormányzatot.

**Akik valamilyen ügyük intézése során kapcsolatba kerültek az Önkormányzattal átlagosan elégedettek voltak, amit az iskolában szokásos ötfokú skálán erős jó (4,1) osztályzattal értékeltek.** Az ügyeiket intézők legnagyobb (42%-os) csoportja ötös osztályzatot adott, és további négytizedük (40%) is jó, azaz négyes értékeléssel fejezte ki pozitív véleményét. Minden 9. érintett (11%) adott közepes osztályzatot, míg az ennél rosszabb gyenge (kettes) és elégtelen (egyes) értékelések aránya mindössze 3, illetve 4%.

# Vélemények az ajkai Önkormányzat tevékenységével kapcsolatban

**A felmérés keretei között a vizsgálatba vont ajkai városrészek lakosai értékelhették az Önkormányzat tevékenységét is az iskolában megszokott 1-5 skálán. Az értékelések átlaga az ötfokú skálán 3,7 lett, azaz egy gyengébb jó osztályzatnak felel meg**. A válaszadók 16%-a volt nagyon elégedett, és további 40%-a inkább elégedett az Önkormányzat tevékenységével. Közepes értékelés 27% adott, míg ennél rosszabb kettes, illetve egyes értékelést 5, illetve 3%. A megkérdezettek nem elhanyagolható része 9%-a nagyobb részt nem tudott, kisebb részt nem szeretett volna válaszolni a kérdésre.

A felmérés egyik pozitív eredménye, hogy akik valamilyen ügyből kifolyólag ténylegesen kapcsolatban kerültek az Önkormányzattal, azok egyértelműen jobb (4,0) értékelést adtak azoknál, akik nem kerültek kapcsolatba vele (3,5). Vagyis **a személyes tapasztalat javított az értékelésen**!

A helyi politikusok, a városvezetés és a lakosság kapcsolatáról, valamint általában a helyi közügyekről számos kérdést tettünk fel, hogy minél árnyaltabb képet kapjunk a lakosság véleményéről. A kérdésekben előre megfogalmazott állításokkal kapcsolatos egyetértés mértékét mértük az iskolában szokásos 1-5 skálán, ahol az egyes jelentette, hogy egyáltalán nem ért egyet, az ötös pedig azt, hogy teljes mértékben egyetért.

**A település egészéről is viszonylag kedvező a véleményklíma, de még kedvezőbb a válaszadók szűkebb lakókörnyezetéről.** A megkérdezettek átlagosan inkább egyetértenek azzal, hogy a településen jól mennek a dolgok, ahogy azzal is, hogy a település sokat fejlődött az elmúlt 5 évben. Mindkét esetben az 1-5 skálán átlagosan 3,6-os osztályzatot adtak a közepesnél nagyobb fokú egyetértésük jeleként. Ha nem a település egészére, hanem a válaszadó szűkebb lakókörnyezetére kérdezünk rá, akkor a vizsgált dimenziókban még kedvezőbb értékelések születtek. Azzal az állítással, hogy a környék barátságos az egyetértés mértéke 4,2-es az ötfokú skálán, míg azzal, hogy a legtöbb ember, aki ezen a környéken él, megbízik egymásban 3,9-es.

**A település vezetésével a megkérdezettek a közepesnél nagyobb mértékben elégedettek**, erre lehet következtetni a következő két állítással való egyetértés mértékéből. „A település vezetése jól végzi a munkáját” állítással való egyetértés mértéke az iskolában szokásos osztályzatokkal mérve három-negyed (3,5), tehát a közepesnél nagyobb mértékben értenek egyet a kijelentéssel a válaszadók. Szinte ugyanilyen mértékű (3,4) annak az állításnak az elfogadottsága, mely szerint a település vezetése a fontos helyi dolgokkal foglalkozik.

**A település vezetésében kiemelt szerepet játszó polgármester megítélése egy kicsivel elmarad a személytelen településvezetés megítélésétől**. Azt az állítást, hogy a polgármester megfogadja a helyi emberek javaslatait még a megkérdezettek a közepesnél valamivel nagyobb mértékben (3,3) tartják igaznak, de azzal az állítással is, mely szerint a polgármester nehezen érhető el közepes (3,0) mértékben értenek egyet.

**A helyi politikusok megítélés is elmarad valamelyest a település vezetésétől, de a közepesnél jobb**, derül ki abból, hogy azzal az állítással, mely szerint a helyi politikusok a köz érdekeit veszik figyelembe az elégedettség átlagos értéke meghaladja a közepest, 3,2.

Miközben a település vezetése, a polgármester és a helyi politikusok megítélése a vizsgált dimenziók alapján a közepesnél kicsivel jobb, egyetlen esetben, egy állítás vizsgálata során ennél egy kicsivel rosszabb értékelésre találtunk. Azzal az állítással, hogy nem kapok elég segítséget az Önkormányzattól majdnem közepes mértékben (2,9) értenek egyet a megkérdezettek. Azaz bár nagyobb a súlyuk azoknak, akik nem értenek egyet ezzel a negatív állítással, de mégis **viszonylag nagy azok súlya is, akik** egyetértenek vele – azaz **több segítségre számítanának az Önkormányzattól**.

Az Önkormányzat és a lakosság közötti információáramlás minősége és a közügyekbe való lakossági beleszólás lehetősége is fontos kérdés egy település életében. Az információáramlással irányától függően eltérő mértékben elégedettek a megkérdezettek. A közepesnél egyértelműen nagyobb mértékben (3,4) értenek egyet azzal a válaszadók, hogy elég információt kapnak a település ügyiről, viszont a közepesnél kisebb fokú az egyetértésük azzal a kijelentéssel kapcsolatban, mely szerint elegendő mértékben kérdezik meg a véleményüket Ajka ügyeiről (2,9). Vagyis **kommunikációs asszimetriát érzékelnek a városlakók: az irányukba történő információáramlás, a tájékoztatás magasabb szintű, mint az ő véleményük „meghallgatása”**. **Ahogy valamelyest hiányérzetük van a véleményük meghallgatásával kapcsolatban, úgy a közügyekbe történő beleszólási lehetőségükkel kapcsolatban is.** Erre lehet következtetni abból, hogy azzal az állítással, mely szerint nagy beleszólása van az átlagos embereknek a település ügyeibe az egyetértés mértéke enyhén a közepes alatt marad (2,9).

**„Mennyire ért egyet az alábbi kijelentésekkel?”**

(válaszok százalékos megoszlása és az érdemi válaszok átlaga, 1=egyáltalán nem ért egyet, 5=teljes mértékben egyetért)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 1 - egyáltalán nem | 2 | 3 | 4 | 5 - teljes mértékben | nem tudja | nem válaszol | *Vélemények átlaga (1-5)* |
| Településünkön jól mennek a dolgok. | 2% | 9% | 36% | 31% | 18% | 4% | 0% | ***3,6*** |
| A település sokat fejlődött az elmúlt öt évben. | 6% | 10% | 29% | 28% | 26% | 3% | 0% | ***3,6*** |
| Ez a környék barátságos. | 1% | 5% | 18% | 27% | 47% | 2% | 0% | ***4,2*** |
| A legtöbb ember, aki ezen a környéken él, megbízik egymásban. | 2% | 8% | 22% | 31% | 34% | 3% | 0% | ***3,9*** |
| A település vezetése jól végzi a munkáját. | 3% | 8% | 38% | 32% | 14% | 6% | 0% | ***3,5*** |
| A település vezetése a fontos helyi dolgokkal foglalkozik. | 3% | 10% | 38% | 29% | 13% | 7% | 1% | ***3,4*** |
| A polgármester megfogadja a helyi emberek javaslatait. | 4% | 12% | 34% | 20% | 11% | 19% | 0% | ***3,3*** |
| Nehezen elérhető a polgármester. | 8% | 11% | 33% | 13% | 7% | 28% | 1% | ***3,0*** |
| A helyi politikusok a köz érdekeit veszik figyelembe. | 6% | 17% | 31% | 26% | 11% | 8% | 1% | ***3,2*** |
| Nem kapok elég segítséget az önkormányzattól. | 11% | 17% | 34% | 12% | 9% | 15% | 1% | ***2,9*** |
| Elég információt kapok a település ügyeiről. | 4% | 14% | 32% | 31% | 16% | 3% | 0% | ***3,4*** |
| Elegendő mértékben kérdezik meg véleményemet Ajka ügyeiről. | 10% | 27% | 31% | 17% | 10% | 5% | 0% | ***2,9*** |
| Nagy beleszólása van az átlagos embereknek a település ügyeibe. | 11% | 21% | 34% | 16% | 9% | 9% | 0% | ***2,9*** |

# Szabadidő, kultúra

A megkérdezett ajkai lakosok arról számoltak be, hogy hétköznaponként valamivel több, mint 7 óra szabadidővel rendelkeznek (429 perccel), míg hétvégenként naponta csaknem 10 órányival. (597 perccel).

## Tévézés, olvasás, internetezés

**A szabadidő eltöltésében kiemelt szerepe van a tévézésnek, videó tartalmak fogyasztásának**, hiszen a megkérdezettek héttizede számolt be arról, hogy naponta néz tévét, vagy más videót szabadidős elfoglaltságként. További 17% is hetente többször teszi ezt. Az ennél ritkább tévézés, videó-tartalom nézés nem jellemző.

**Könyvet, e-könyvet lényegesen ritkábban olvasnak a megkérdezettek**. A Gutenberg-galaxisban való napi barangolás a megkérdezettek 16%-a számára jelent napi szabadidős elfoglaltságot, míg további 12% számára heti többszöri tevékenységet. De összességében nem elhanyagolható azok aránya sem, akik ennél ritkábban, de azért rendszeresen olvasnak. 7% heti egyszer, 9% havonta többször, míg 5% havonta egyszer vesz kezébe könyvet. Ugyanakkor 34%-a a válaszadóknak az elmúlt egy évben egyszer sem olvasott könyvet.

Az olvasás azonban nemcsak a könyvekről szól. Ezért felmértük a tágan értelmezett újságolvasás-hírolvasás gyakoriságát is. **Az eredményekből megállapítható, hogy a hagyományos nyomtatott sajtóból való tájékozódás még mindig rendkívül fontos a megkérdezettek számára, de a közösségi oldalakon történő hírolvasás már legalább ugyanilyen fontossá, ha nem fontosabbá vált.** Mind a nyomtatott sajtóból történő, mind a közösségi oldalas hírkeresés a válaszadók nagyjából fele számára jelent, ha nem is mindennap, de legalább heti többszöri elfoglaltságot. Fontos azt is kiemelni, hogy az online térben a közösségi oldalak szerepe már nagyobb, mint az online újságoké.

**„Az elmúlt 1 év során milyen gyakran olvasott Ön újságot, online újságot, közösségi oldalt?”**

(válaszok %-os megoszlása)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **Mindennap** | **Hetente többször** | **Hetente egyszer** | **Havonta többször** | **Havonta egyszer** | **Néhány havonta egyszer** | **Az elmúlt évben 1-2 alkalommal** | **Egyszer sem** | **Nem tudja/nem válaszol** |
| Nyomtatott újság | 24% | 24% | 18% | 8% | 3% | 2% | 1% | 20% | 0% |
| Online újság | 18% | 16% | 6% | 4% | 2% | 2% | 2% | 48% | 0% |
| Facebookon, egyéb közösségi oldalt hírolvasás céljából | 36% | 15% | 5% | 4% | 1% | 1% | 1% | 36% | 1% |

**Az internetezés napi tevékenységet jelent a válaszadók többsége, 57% számára**, de további 10% azok aránya is, akik nem mindennap, de azért hetente többször töltik idejűket a világhálón barangolással. Aki internezetik, az gyakran teszi, hiszen ennél ritkábban, csak viszonylag kevesen töltik ezzel szabadidejüket: 4%-a hetente egyszer, 3% havonta többször, és összesen 2%-nyian vannak az ennél is kevésbé gyakori internethasználók. Velük szemben áll nagyjából minden negyedik válaszadó (23%) aki egyáltalán nem internetezik.

## Kulturális helyek, események

A vizsgált kulturális helyek, események közül a látogatási gyakoriság tekintetében kimagaslik a mozi: a válaszadók 9%-a havonta többször, 11%-a pedig havonta egyszer járt az elmúlt év során filmszínházba. Szintén átlag feletti a könyvtárlátogatások száma is: 6-6% állította, hogy havonta többször vagy legalább egyszer járt könyvtárba. **Amennyiben a rendszeres „kultúrafogyasztók” arányát a legalább havi egy alkalomnál húzzuk meg, akkor a fentiek alapján a mozi esetében 19%-kal, a könyvtár esetében 11%-kal számolhatunk**. A többi vizsgált kulturális esemény, létesítmény esetében a rendszeres látogatók aránya 6-9%. **Összességében a vizsgált ajkai népesség 30%-áról mondható el, hogy valamilyen formában legalább havonta egyszer részt vesz a kulturális életben**.

**„Az elmúlt 1 év során milyen gyakran látogatta Ön a következő helyeket / eseményeket?”**

(válaszok %-os megoszlása)

|  |  |  |  |  |  |  |
| --- | --- | --- | --- | --- | --- | --- |
|  | **Havonta többször** | **Havonta egyszer** | **Néhány havonta egyszer** | **Az elmúlt évben 1-2 alkalommal** | **Egyszer sem** | **Nem tudja, nem válaszol** |
| Mozi | 9% | 11% | 13% | 21% | 46% | 1% |
| Színház | 5% | 4% | 9% | 21% | 61% | 0% |
| Múzeum, kiállítás | 3% | 4% | 10% | 19% | 63% | 1% |
| Könyvtár | 6% | 6% | 7% | 8% | 74% | 0% |
| Könnyűzenei koncert | 4% | 4% | 8% | 21% | 62% | 1% |
| Komolyzenei koncert | 4% | 2% | 4% | 8% | 82% | 1% |
| Népzenei koncert, táncház | 3% | 4% | 5% | 10% | 78% | 1% |

Tájékoztató jelleggel közöljük az egyes városrészekben élők kulturális aktivitását, hangsúlyozva, hogy az eltérő lakossági összetétel és az eltérő lehetőségek miatt az összevetés nem lehetséges.[[1]](#footnote-1) A közlés oka a jövő évi eredményekkel való összevetés megalapozása.

**A legalább havonta kulturális létesítményt/eseményt látogatók városrészenként**

(%-os arányok)

|  |  |
| --- | --- |
|  | **Legalább havonta kulturális létesítményt/eseményt látogatók aránya (%)** |
| Csékút | 47% |
| Padrag | 3% |
| Bódé | 40% |
| Csinger | 24% |
| Csikólegelő | 44% |
| Babucsa | 3% |
| Rendek | 10% |
| Gyepes | 39% |
| Bányásztelep | 44% |
| Tósokberénd | 29% |
| *Átlag* | 30% |

## Egyéb szórakozási lehetőség

A vizsgált szórakozási, „kimozdulási” események közül az étteremlátogatás bizonyult a leggyakoribbnak az ajkai válaszadók körében. A megkérdezettek 13%-a havonta többször, további 12%-uk havonta egyszer járt étteremben az elmúlt év során. Vagyis **minden negyedik válaszadó rendszeres étteremlátogatónak tekinthető**. Más vizsgált lehetőségek ennél kevesebb érdeklődőt vonzanak.

15% látogat ki nézőként legalább havonta egyszer sporteseményre, és 14% diszkóba, bálba, más zenés táncos mulatságba. Valamivel kevesebb, mint a válaszadók egytizede állította, hogy rendszeres időközönként, havonta legalább egyszer részt vesz valamilyen települési rendezvényen, például helyi búcsúban.

**Az elmúlt 1 év során milyen gyakran végezte az alábbi tevékenységeket?**

(válaszok %-os megoszlása)

|  |  |  |  |  |  |  |
| --- | --- | --- | --- | --- | --- | --- |
|  | **Havonta többször** | **Havonta egyszer** | **Néhány havonta egyszer** | **Az elmúlt évben 1-2 alkalommal** | **Egyszer sem** | **Nem tudja, nem válaszol** |
| étteremlátogatás | 13% | 12% | 21% | 25% | 28% | 0% |
| sportesemény látogatása nézőként | 9% | 6% | 8% | 11% | 66% | 0% |
| diszkó, bál, zenés táncos mulatság látogatása | 8% | 6% | 9% | 10% | 66% | 1% |
| részvétel búcsúban, egyéb települési rendezvényen | 4% | 4% | 10% | 25% | 58% | 1% |

## Otthon végezhető szabadidős elfoglaltságok

**A különböző otthon végezhető szabadidős elfoglaltságok közül kiemelkedik a kertészkedés és növények gondozása**, amit tízből három megkérdezett (29%) végez napi gyakorisággal és szinte ugyanennyien hetente többször (27%). **De még ennél is többen említették, hogy egyéb, nem felsorolt házkörüli munkákkal (is) telnek hétköznapjaik**.[[2]](#footnote-2) Ilyen tevékenységet 36% végez naponta és további 25% hetente többször. A ház csinosítása 5% számára jelent napi elfoglaltságot, míg további 11% hetente többször foglalkozik ezzel. Az autó, motor, bicikli szerelése a megkérdezettek 8%-ának jelent legalábbis heti többszöri elfoglaltságot. A gyűjtőszenvedély ennél kevesebbeket kerített hatalmába: 3% naponta, 3% hetente többször foglalkozik valamilyen gyűjteményével.

**„Az elmúlt 1 év során milyen gyakran végezte a következő tevékenységeket?”**

(válaszok %-os megoszlása)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **Mindennap** | **Hetente többször** | **Hetente egyszer** | **Havonta többször** | **Havonta egyszer** | **Néhány havonta egyszer** | **Az elmúlt évben 1-2 alkalommal** | **Egyszer sem** | **Nem tudja/nem válaszol** |
| kertészkedés, kerti munka (fűnyírás is), kerti vagy szobanövények gondozása | 29% | 27% | 8% | 10% | 3% | 3% | 1% | 20% | 0% |
| valaminek a gyűjtése vagy azzal való foglalatosság (pl. bélyeg, kártyák) | 3% | 3% | 3% | 4% | 6% | 3% | 4% | 75% | 0% |
| autó, motorbicikli, kerékbár szerelése, bütykölése | 3% | 5% | 6% | 7% | 6% | 6% | 5% | 62% | 0% |
| ház, lakás festése, díszítése, renoválása, kisebb javítások elvégzése | 5% | 11% | 8% | 14% | 8% | 11% | 13% | 31% | 0% |
| egyéb házkörüli munkák | 36% | 25% | 9% | 7% | 3% | 1% | 1% | 18% | 0% |

Megvizsgáltuk a legalább hetente otthoni aktivitást végzőt arányát a kutatás alapjául szolgáló városrészeken, min a jövő évi kutatás viszonyítása alapját.

**A legalább hetente otthoni szabadidős aktivitást végzők aránya városrészenként**

(%-os arányok)

|  |  |
| --- | --- |
|  | **Legalább hetente otthoni aktivitást végzők aránya (%)** |
| Csékút | 87% |
| Padrag | 79% |
| Bódé | 87% |
| Csinger | 65% |
| Csikólegelő | 88% |
| Babucsa | 99% |
| Rendek | 82% |
| Gyepes | 82% |
| Bányásztelep | 85% |
| Tósokberénd | 52% |
| *Átlag* | 79% |

# Nyaralás-pihenés

**A megkérdezett ajkaiak háromtizede évente egyszer-kétszer tud elmenni nyaralni, pihenni.** Kevesen, 8%-nyian olyan szerencsések, hogy háromszor vagy többszer megengedhetik maguknak ezt, **miközben a többség (61%) nem is jut el pihenni minden évben, mert vagy egyáltalán nem szokott nyaralni, vagy ritkábban mint évente**. 14% két-három évente egyszer, 17% ennél is ritkábban, míg 30% egyáltalán nem szokott nyaralni menni.

Legtöbbet otthon töltött szabadság keretei között pihennek a megkérdezett ajkaiak, átlagosan közel 10 napot. A „kimozdulós” pihenések toplistáját a vízparti nyaralás és túrázás vezeti átlagosan 3,4-3,4 nappal. Ennél egy fokkal kevesebb időt, átlagosan 3 napot töltöttek a válaszadók városnézéssel. De még mindig többet mint más vizsgált tevékenységekkel. Wellnessre, fitnessre átlagosan évente 2 napot szánnak a megkérdezettek, zenei fesztiválokra 1,3 napot, míg síelésre és más téli sportokra alig 1 napot.

**„Az elmúlt egy évben hány napot töltött az alábbiakkal?”**

(napok számának átlaga)

|  |  |
| --- | --- |
| Otthon töltött szabadság | 9,7 |
| Vízparti nyaralás | 3,4 |
| Túrázás, kirándulás, biciklizés | 3,4 |
| Városnézés | 3,0 |
| Wellnessezés, fitnessezéssel | 2,0 |
| Zenei fesztiválon való részvétel | 1,3 |
| Síelés, egyéb téli sportok | 0,9 |

# Testmozgás és sport

**A testmozgási lehetőségek gyakorisági rangsorát a séta, gyaloglás vezeti, a válaszadók 46%-a legalább hetente egyszer űzi ezt a „sportot”. Rendszeresség tekintetében a második helyet a kerékpározás foglalja el**, a vizsgált városrészek lakóinak 22%-a biciklizik legalább hetente egyszer. Ezután következik a torna, 12%-nyi rendszeres gyakorlóval, majd a futás és a testépítés, ami a válaszadók egy-egy tizedét köti le legalább hetente egyszer. De csaknem ilyen népszerű a foci is – heti legalább egyszer labdába rúg a kérdezettek 9%-a. A listában az úszás következik 8%-nyi lelkes gyakorlóval, míg egyéb sportokat összesen 7%-nyian űznek legalább heti gyakorisággal.

Ha a testedzés formájától függetlenül nézzük, hogy milyen gyakran „sportolnak” a megkérdezett ajkaiak, akkor megállapítható, hogy egyharmaduk mindennap, és további egyötödük hetente többször. **Összességében megállapítható, hogy a vizsgált városrészek lakóinak hattizede (59%-a) hetente legalább egyszer aktívan tesz valamit a fizikai jóllétéért.** Ugyanakkor a válaszadók 31%-a saját bevallása szerint semmilyen testmozgást nem végez.

**“Az elmúlt évben milyen gyakran űzte az alábbi sportokat?**Kérjük, hogy olyan sportokra gondoljon, amelyekben a testmozgáson van a hangsúly.”

(válaszok %-os megoszlása)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **Minden nap** | **Hetente többször** | **Hetente egyszer** | **Havonta többször** | **Havonta egyszer** | **Néhány havonta egyszer** | **Az elmúlt évben 1-2 alkalommal** | **Egyser sem** | **Nem tudja, nem válaszol** |
| séta, gyaloglás | 28% | 14% | 4% | 5% | 3% | 2% | 1% | 43% | 0% |
| kerékpározás | 5% | 10% | 7% | 7% | 5% | 3% | 2% | 61% | 0% |
| torna | 2% | 5% | 5% | 4% | 2% | 2% | 2% | 78% | 0% |
| futás | 2% | 5% | 4% | 4% | 2% | 2% | 2% | 79% | 0% |
| testépítés, kondizás | 2% | 6% | 3% | 3% | 2% | 2% | 1% | 82% | 1% |
| foci | 2% | 3% | 4% | 3% | 2% | 2% | 2% | 82% | 1% |
| úszás | 1% | 2% | 5% | 5% | 5% | 5% | 5% | 73% | 1% |
| egyéb sport | 1% | 4% | 2% | 2% | 2% | 2% | 1% | 84% | 2% |
| **Bármilyen testmozgás** | **33%** | **20%** | **6%** | **5%** | **2%** | **2%** | **2%** | **31%** | **0%** |

Megvizsgáltuk, hogy az egyes városrészekben hogyan alakul a rendszeresen, legalább hetente egyszer testmozgást végzők aránya. A vizsgálat eredményei ez alkalommal sem teszik lehetővé a városrészek összevetését részben a lakosság eltérő összetétele, részben a jelen tanulmányban nem vizsgált kapcsolat a közlekedési lehetőségek és a testmozgás[[3]](#footnote-3) miatt, viszont alkalmas kiindulópontot jelentenek az egy évvel ezután következő vizsgálat számára.

**A legalább hetente testmozgást végzők aránya városrészenként**

(%-os arányok)

|  |  |
| --- | --- |
|  | **Legalább hetente testmozgást végzők aránya (%)** |
| Csékút | 70% |
| Padrag | 30% |
| Bódé | 75% |
| Csinger | 46% |
| Csikólegelő | 67% |
| Babucsa | 68% |
| Rendek | 47% |
| Gyepes | 68% |
| Bányásztelep | 68% |
| Tósokberénd | 52% |
| *Átlag* | *59%* |

## Egészséges étkezés – a halfogyasztás szerepe

Az egészséges étkezés hasonlóan fontos szerepet tölt be az egészséges életmód kialakításában, mint a rendszeres testmozgás. Az egészséges étkezés mértékét egyetlen kérdéssel mértük a kutatás során, ez pedig a halfogyasztás gyakorisága.

**A halfogyasztás egyáltalán nem a hétköznapok része, de nem is teljesen idegen a vizsgált városrészek lakóitól.** A válaszadók 5%-a kimondottan halpárti, hetente többször is fogyaszt halat, de további 16% is legalább hetente egyszer megteszi ezt – vagyis a vizsgált településrészek lakossága legalább egyötödének hetente kerül hal az asztalára. További egyharmad (32%) azok aránya, havonta egyszer-kétszer esznek halat. A ritka halfogyasztók közé tartozik az a 24% aki csak évente néhányszor, és az a 8%, aki csak évente egyszer fogyaszt halat. A megkérdezettek egytizede nyilatkozott úgy, hogy egyáltalán nem eszik halat.

# Vallási élet

**A vallási élet nem képezi központi elemét a válaszadók életvitelének. A megkérdezettek háromtizede volt az elmúlt egy évben misén, istentiszteleten vagy más vallási szertartáson, és mindössze 7%-uk valamilyen egyéb egyházi eseményen.** Kevesebben, mint egytizednyien járnak legalább heti egyszer templomba. Ha tágabban értelmezzük a rendszeresen templomba járók fogalmát és azokat is belevesszük, akik legalább havonta egyszer részt vesznek misén, istentiszteleten, más egyházi szertartáson, akkor a vizsgált városrészek lakosságának 15%-áról beszélhetünk[[4]](#footnote-4).

**Az elmúlt 1 év során milyen gyakran vett részt az alábbi, vallással vagy egyházzal kapcsolatos eseményeken?**

(válaszok %-os megoszlása)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **Minden nap** | **Hetente többször** | **Hetente egyszer** | **Havonta többször** | **Havonta egyszer** | **Néhány havonta egyszer** | **Az elmúlt évben 1-2 alkalommal** | **Egyszer sem** | **Nem tudja, nem válaszol** |
| misén, istentiszteleten, rendszeres gyülekezeti találkozón vagy más vallási szertartáson | 1% | 1% | 7% | 4% | 3% | 4% | 12% | 68% | 2% |
| egyéb egyházi eseményen | 0% | 0% | 1% | 1% | 0% | 0% | 5% | 90% | 3% |

# Értékrend és elégedettség az élettel

**A megkérdezett ajkai lakosok körében a vizsgált értékek közül egyértelműen a család a legfontosabb**, amit az 1-4 skálán átlagos 3,9-es értékelés húz alá, vagyis szinte mindenki (96%) nagyon fontosnak érzi életében a családot. Az emberi kapcsolatok egy másik része, a barátokhoz és ismerősökhöz való kapcsolódás is rendkívül fontos a válaszadók számára, de „szükségképpen” a család mögé sorolódik (3,7). A személyes kapcsolatok után következik sorrendben a szabadidő (3,6) és a munka (3,5) – amelyeket még a közepesnél lényegesen fontosabbnak ítéltek a válaszadók. (Mivel négyfokú skáláról van szó, a skála közepe 2,5 és nem az 5-fokú skáláknál megszokott 3.) A listát a politika és a vallás zárja a közepestől elmaradó értékeléssel. Azt, hogy az élet többi területéhez képest jóval kevésbé fontosnak ítélik a válaszadók aláhúzza az, hogy kevesen, 7 ill. 10%-nyian ítélték az élet ezen szféráit nagyon fontosnak, míg minden más esetben legalább 65%-nyian vélekedtek így.

**Kérem, mondja meg a négyfokú skálán osztályozva, hogy a következők mennyire fontosak az Ön életében?**

(válaszok %-os megoszlása és az értékelések átlaga)

|  |  |  |  |  |  |
| --- | --- | --- | --- | --- | --- |
|  | 1 - egyáltalán nem fontos | 2 | 3 | 4 - nagyon fontos | *átlag (1-4)* |
| család | 1% | 1% | 3% | 96% | *3,9* |
| barátok és ismerősök | 1% | 5% | 15% | 79% | *3,7* |
| szabadidő | 2% | 4% | 23% | 71% | *3,6* |
| munka | 5% | 7% | 24% | 65% | *3,5* |
| politika | 34% | 37% | 22% | 7% | *2,0* |
| vallás | 44% | 29% | 17% | 10% | *1,9* |

**Ajka vizsgált városrészeinek lakói összességében inkább boldognak mondják magukat, amit az iskolában megszokott osztályzatokkal kifejezve átlagosan kerek 4-esnek értékelnek**.

A válaszadók 31%-a mondta magáról, hogy nagyon elégedett (5-ös értékelés), és további 44% azt, hogy inkább az (4-es értékelés). Vagyis összességében a megkérdezettek háromnegyede tekinthető kisebb vagy nagyobb mértékben elégedettnek életével. Közepes értékelést adott további 18%, miközben az egyértelműen negatív értékelések meglehetősen ritkák. 3% értékelte kettesnek saját elégedettségét, míg 2% ennél is rosszabb véleményét osztotta meg a kérdezőbiztosokkal.

# Egészség

**A vizsgált ajkai városrészek lakói összességében inkább elégedettek egészségi állapotukkal, mint nem. 34%-uk nagyon jónak tartja azt, és további 36%-is inkább jónak**. Az iskolai érdemjegyekkel mért egészségi állapotát közepesnek tartotta a válaszadók bő egyötöde (21%-a), míg éppen csak elégségesnek 6%-a. 2% azok aránya, akik úgy nyilatkoztak, hogy egyáltalán nem jó az egészségi állapotuk. (1% nem tudta vagy nem akarta megmondani.)

**Az értékelések átlaga az 1-5 skálán 4,0-nak adódik.**

**A válaszadók többsége ritkán találkozik orvosával, orvossal.** A tavalyi évben egyötödük – saját emlékei szerint – egyáltalán nem volt orvosnál, természetgyógyásznál vagy más gyógyítónál. A legtöbben, 31%-nyian azok vannak, akik egy-két alkalommal voltak valamilyen orvosnál, és további 20% azoké, akik néhány havonta kerestek orvosi segítséget valamilyen bajukban. 15% havonta egyszer, 6% havonta többször is felkeresi orvosát. Az ennél gyakoriabb orvoslátogatás viszonylag ritka, összesen 6%-nyian mondták hetente egyszer, többször vagy akár minden nap szükségük volt orvos segítségére.

*Közepes erősségű kapcsolat van az egészségi állapot és az orvoshoz járás gyakorisága között, azaz akik jobb egészségi állapotnak örvendenek, ritkábban mennek orvoshoz, mint azok, akik rosszabb egészségi állapotban vannak.*

**A vizsgált városrészek lakósainak kétharmada nem küzd olyan egészségügyi problémával, ami jelentősen befolyásolná napi tevékenységeiben.** További 16% számolt be arról, hogy van ugyan valamilyen egészségügyi problémája, de az nem befolyásolja az életvitelét. Viszont 6-6%-nyian kénytelen együtt élni valamilyen akut vagy krónikus betegséggel, ami egy időre vagy tartósan meghatározza életvitelét – további 2% esetében pedig egyszerre van jelen akut és krónikus probléma. További 2% nem tudott, 1% pedig nem akart válaszolni a kérdésre.

# Társadalmi kohézió: találkozás, bizalom, segítség

A kutatás egyik kiemelt témája volt a társadalmi kohézió, a mikro- és nagyobb közösségek belső működése, az egymás segítő kapcsolatok léte vagy éppen hiánya.

## Kapcsolat a nem együtt élő családtagokkal és rokonokkal

**A kapcsolattartás a nem a kérdezettel élő családtagokkal és rokonokkal meglehetősen intenzív.** Az érdemi válaszadók átlagosan **minden második hétköznap** (az öt hétköznapból 2,5 alkalommal) beszélnek velük, egy adott hétköznapon becslésük szerint **átlagosan 97 percet**, azaz több mint másfél órát. (Érdemes megjegyezni, hogy a kapcsolattartás időtartamára vonatkozó adat a megkérdezettek becslésén alapul, és nem feltétlenül pontos.) A megkérdezettek 18%-a nem beszél hétköznap a nem vele élő családtagjaival, rokonaival. 35% nem tudta, 2% pedig nem akarta megmondani, hogy hét közben, a hétköznapokon milyen gyakran tartja a kapcsolatot a rokonsággal.

Hétvégente jellemzőbb, hogy egy napon keresik a kapcsolatot a nem velük élő családtagjaikkal és rokonaikkal a megkérdezett ajkaiak (29%), mint hogy mindkét napon (17%), de nem elhanyagolható azok aránya sem (15%), akik ilyenkor nem (sem) tartják a kapcsolatot rokonaikkal. 37% nem tudott, 2% pedig nem akart választ adni a kérdésre. **Egy átlagos hétvégi napon átlagosan kettő és háromnegyed (166 perc) óra telik el a családi, rokoni kapcsolatok ápolásával**.

## Baráti kapcsolatok

**A megkérdezett ajkai válaszadóknak átlagosan 4,2 közeli barátjuk van**. Az emberek több, mint kétharmada állította, hogy 2-5 barátja van. Egy barátja 7%-nak van, míg 8% arról számolt be, hogy egyetlen barátja sincsen. Ötnél több barátja összesen az emberek kevesebb, mint egyötödének van.

**A barátokkal való kapcsolattartás – értékrendjüknek megfelelően - fontos része az emberek életének, a válaszadók közel héttizedének nem telik egy úgy hét az életében, hogy ne tartotta volna a kapcsolatot barátaival**: 24% minden nap, 31% hetente többször és 14% hetente egyszer találkozott, beszélt, vagy más módon érintkezett barátaival. További 11% havonta többször érintkezett a számára fontos közeli ismerőseivel. Az ennél ritkább kapcsolat nem jellemző: 4% mondta, hogy havonta egyszer, 3%, hogy néhány havonta egyszer, 2% pedig azt, hogy az elmúlt évben csak egyszer-kétszer került kapcsolatba valamely barátjával. Ugyanakkor van egy 9%-os csoport, aki egyáltalán nem tartott kapcsolatot barátaival – igaz, közel kétharmaduknak egyáltalán nincs is barátja. (1-1% nem tudott illetve nem akart válaszolni a kérdésre.)

*Viszonylag gyenge, de egyértelmű és könnyen interpretálható kapcsolat van a barátok száma és a kapcsolattartás gyakorisága között, akinek több a barátja nagyobb eséllyel találkozik valamelyik barátjával.*

## Szomszédsági kapcsolatok

**A válaszadók átlagosan 3,4 szomszédjukkal szoktak** beszélgetni. Az átlag mögött nagyon nagy eltérések vannak, 8% egyáltalán nem szokott a szomszédjaival beszélgetni, és körülbelül ugyanennyien mondták, hogy csak egy szomszéddal állnak le tereferélni, addig 1%-nyian húsz vagy több szomszédról számoltak be ebben az összefüggésben, de tipikusnak a 2-5 megszólítható szomszéd mondható – ez 73%-ra jellemző.

## Segítségkérési lehetőségek

**Ha anyagilag jelentős mértékben megszorulna, akkor a válaszadók legnagyobb, 41%-os csoportja 2-3 embertől kérhetne segítséget.** 8%-uk 4-6 emberre számíthatna, míg 3% hétre vagy többre. A kevésbé szerencséseket azok alkotják, akik csak egyetlen emberre számíthatnak, ők teszik ki a minta egytizedét. Ugyanakkor náluk többen, 14%-nyian állították, hogy ilyen helyzetben senkitől sem kérhetnének segítséget. A kérdés a válaszadók egy része, 16% számára már a magánszféra azon részére terjedt ki, amire nem akartak válaszolni. További 4% pedig nem tudott érdemi választ adni.

Anyagi nehézségek esetén a megkérdezettek hattizede (61%-a) számíthat(na) szűkebb családja támogatására. Fele ennyien mondták, hogy ebben az esetben is bízhatnának barátaik (31%) és rokonaik (30%) jó szándékára. Ismerősöktől már csak a válaszadók 7%-a számítana segítségre, míg másoktól gyakorlatilag senki (összesen hárman említették ezt a lehetőséget az ezer megkérdezettből, közülük ketten munkatársaikra hivatkoztak).

# Informálódási szokások, helyi média szerepe

## A városi televízió és műsorai nézettsége, és a vele való elégedettség

**A városi televízió képújságja és műsora egyaránt a vizsgált városrészek lakosságának 45%-át éri el**, de többen állították, hogy hetente többször nézik a képújságot (21%), mint ahányan a televízió műsorát (15%).

A városi televízió műsorait 8%-nyian nézik saját bevallásuk szerint hetente egyszer, 10%-nyian havonta többször és további 4%-nyian havonta egyszer. De vannak, akik ennél is ritkábban kapcsolnak a műsorok nézése céljából a csatornára: 5% csak néhány havonta egyszer, míg 3% emlékei szerint az elmúlt évben csak egy-két alkalommal tett így.

A városi televízió képújságját 7%-nyian nézik heti gyakorisággal, míg 6%-nyian havonta többször és ugyanennyien minden hónapban egyszer. A néhány havonta és évente 1-2 alkalommal a képújság híroldalára „vetődök” aránya ugyanakkora, 3-3%.

A válaszadók körülbelül fele (51%-a) úgy emlékszik, hogy az elmúlt év során egyszer sem nézte a városi televízió műsorait, ahogy képújságját sem.

A városi televízió egyes műsorainak nézettségét két bázisra vetítve mutatjuk, a vizsgált városrészek összes lakosára vonatkoztatva – függetlenül attól, hogy nézik-e a helyi tévét, valamint a televíziót nézők körében. Az előbbi abból a szempontból érdekes, hogy a lakosok mekkora hányada érhető el az adott műsorokon keresztül, míg az utóbbi inkább az egyes műsorok vonzereje szempontjából mérvadó. Egy válaszadó természetesen több műsort is említhetett.

**A városi tévé műsorai közül messze a Híradót nézik a legtöbben, az összes megkérdezett egyharmadát, a televíziót bármilyen gyakorisággal nézők kétharmadát éri el a műsor.** Az Ajka Tükör nézettségi aránya a vizsgált településrészek lakossága körében 12%, az Ajka Megújul műsoré 8%. Az Ajka 60 elnevezésű műsort fele ennyien, 6%-nyian nézik. Az Ajka Építészeti Öröksége és a Panaszláda nézettsége ennél is kevesebb, 2-2%. A városi televíziót nézők körében ezek az arányok nagyjából dupla ekkorák.

(A válaszadók egy része műsorként tekint a Képújságra, így 21%-nyian ebben az összefüggésben is említették. Mivel a Képújságra külön kérdés vonatkozott, az ott megadott 45%-os elérési arány a mérvadó.)

**„Milyen műsorokat szokott nézni a helyi televízióban?”**

(az egyes válaszokat említők %-os aránya)

|  |  |  |
| --- | --- | --- |
|  | Az összes megkérdezett körében | A városi televíziót nézők körében |
| Híradó | 34% | 67% |
| Ajka Tükör | 12% | 26% |
| Ajka Megújul | 8% | 16% |
| Ajka 60 | 6% | 12% |
| Ajka Építészei Öröksége | 2% | 4% |
| Panaszláda | 2% | 4% |
| *Képújság* | *21%* | 44% |
| *egyéb* | *8%* | 9% |

**A városi televízió nézői átlagosan jónak tartják a tévé műsorát, amit az iskolai osztályzatokkal kifejezett átlagosan 3,9-es, azaz jó osztályzat mutat**. Minden ötödik válaszadó (20%) mondta, hogy nagyon elégedett a televízió műsorával, míg minden második (47%) inkább elégedett. Közepes mértékű elégedettségről 23%-nyian számoltak be. Ritkák a „rossz” osztályzatok: 2%-nyian adtak kettes osztályzatot és mindössze 1% mondta, hogy nagyon elégedetlen e tekintetben. (További 7% nem tudott, 1% pedig nem akart állást foglalni.)

## Az Ajkai Szó és online változatának olvasottsága és a velük való elégedettség

**A helyi hírek „házhoz vitelében” kiemelt szerep jut a város lapjának. Erre lehet következtetni abból, hogy a vizsgált városrészek lakosainak fele (53%-a) hetente egyszer olvassa a nyomtatott Ajkai Szót, de 13%-uk ennél gyakrabban is kézbeveszi.** 9% azok aránya, akik ha nem is minden héten, de havonta többször olvassák a lapot és további 4% azoké, akik havonta csak egyszer tesznek így. Ennél ritkábban összesen 3-nyian olvassák, míg 16% sosem. (3% nem adott érdemi választ a kérdésre.)

**Az Ajkai Szó megítélésében a pozitív vélemények dominálnak, az értékelések átlaga az iskolában szokásos osztályzatokkal kifejezve 3,7 – és ebben az értékelésben azoknak negatív véleménye is benne van, akik egyáltalán nem olvassák a lapot. Az Ajkai Szó osztályzata olvasótáborában ennél jobb, 3,9.**

Az összes megkérdezett egyötöde (21%-a) nagyon elégedett a lappal, míg a válaszadók relatív többsége, 36%-a inkább elégedett vele. Közepes értékelést 20%-nyian adtak, inkább rosszat 4%-nyian, míg nagyon rosszat 7%-nyian. (12% nem tudott vagy nem akart válaszolni a kérdésre.)

Az Ajkai Szót olvasók és nemcsak hírből ismerők elégedettebbek. Bő egynegyedük (26%-uk) nagyon elégedett és további 44%-uk is inkább az. Közepes mértékű elégedettségének 24%-uk adott hangol. Miközben meglehetősen kevesen voltak a negatív értékelést adott: 4% inkább, 1% teljes mértékben elégedetlen (egyáltalán nem elégedett).

**Az Ajkai Szó online változatát összesen 33%-nyian olvassák több-kevesebb rendszerességgel – vagyis jóval kevesebben, mint a nyomtatottat**. 8%-nyian hetente többször, 9%-nyian hetente egyszer. Tovább 8% azok aránya, akik havonta többször kattintanak a honlapra, és összesen még 9%-nyian vannak, akik ennél ritkábban, de meglátogatják az Ajkai Szó weboldalát. 63% sosem tesz így, míg összesen 4% nem adott értékelhető választ a kérdésre.

Mivel a megkérdezettek többsége, durván kétharmada egyáltalán nem olvassa az Ajkai Szó online változatát, **az online újsággal való elégedettség vizsgálatát az olvasótáborra szűkítettük. Ebben a körben a lappal kapcsolatos elégedettség mértéke az iskolában szokásos 1-5 skálán kifejezve 3,8, azaz jó**. Az online lapot olvasók 29%-a nagyon, és további 36%-a is inkább elégedett a weboldal tartalmával. További 22%-nyian közepes értékelést adtak. 7% inkább nem, 3% pedig egyáltalán nem volt elégedett. (3%-nyian pedig nem tudtak érdemben felelni a kérdésre.

## Tájékozódás az Önkormányzat tevékenységeiről és az Önkormányzat megkeresése

**A megkérdezett ajkai lakosok kétharmada szokott valamilyen gyakorisággal tájékozódni az Önkormányzat tevékenységeiről.** 13% rendkívül aktív e tekintetben, havonta többször is tájékozódik ez ügyben, míg további 15% havonta legfeljebb egyszer. De többnyire beérik ennél ritkább tájékozódással is a városrészek lakói: 18%-uk évente többször, 21%-uk pedig évente legfeljebb egyszer figyel oda aktívan ekképpen a helyi közügyekre.

**Az Önkormányzattal kapcsolatos tágan értelmezett kapcsolattartás, ami az egyszerű tájékozódástól a valamilyen probléma megoldásáig, valaminek az „elintézéséig” tart** **elsődleges formája a személyes találkozás**. A válaszadók 56%-a így szokta megkeresni az Önkormányzatot. Ennél lényegesen kevésbé gyakori, de más elérési lehetőségeknél még mindig lényegesen elterjedtebb a telefonon történő kapcsolatfelvétel, amiről a megkérdezettek 22%-a számolt be. Az Önkormányzat honlapja 8% számára fontos ebben a kontextusban, míg a postai ügyintézést fele ennyien szokták választani az Önkormányzat megkeresésére. Más lehetőségek használata alig mérhető. A válaszadók egynegyedére jellemző, hogy egyáltalán nem keresi a kapcsolatot az Önkormányzattal.

**“Hogyan szokta megkeresni az Önkormányzatot, amikor valamit meg akar tudni, valamit el akar intézni?”**

(az egyes lehetőségeket válaszok %-os aránya; egy válaszadó több lehetőséget is választhatott így az említések aránya meghaladja a 100%-ot)

|  |  |
| --- | --- |
| személyesen | 56% |
| telefonon | 22% |
| Önkormányzat honlapján keresztül | 8% |
| levélben | 4% |
| az Ajkai Szó honlapján, az újság Facebook oldalán keresztül | 1% |
| Önkormányzat, vagy önkormányzati vezető Facebook oldalán keresztül | 0% |
| *egyéb módon* | *2%* |
| *egyáltalán nem szokta* | *25%* |

## A településsel kapcsolatos hírek személyes forrásai és az ismeretszerzés módja

**A településsel kapcsolatos hírek elsődleges forrásai az ismerősök** – erre következtethetünk abból, hogy minden más lehetséges személyes hírforrásnál nagyobb, 59%-os arányban említették őket a megkérdezettek. Az ismerősök után a szomszédok következnek 43%-os említettséggel, míg őket a „személytelen”, de mégiscsak informális szóbeszéd követi 34%-kal. Minden más lehetséges hírforrást sokkal kisebb arányban említettek spontán válaszaikban a megkérdezettek. Ugyanakkor ezek közül érdemes még kiemelni az önkormányzati képviselőket, akik a válaszadók 4%-a számára szolgálnak információs forrásként is.

**„Kitől értesül a településsel kapcsolatos hírekről?”**

(az egyes lehetőségeket említők %-os aránya; egy válaszadó több lehetőséget is említhetett, így az említések aránya meghaladja a 100%-ot)

|  |  |
| --- | --- |
| ismerősöktől | 59% |
| szomszédoktól | 43% |
| szóbeszédből | 34% |
| önkormányzati képviselőtől | 4% |
| önkormányzati alkalmazottól | 1% |
| a polgármestertől | 1% |
| személyesen az Önkormányzat ügyfélszolgálatától | 1% |
| egyéb | 14% |
| nem tudja | 8% |
| nem válaszol | 6% |

**A személyes hírforrások mellett a hírszerzés személytelenebb módjaira is rákérdeztünk.** Megkérdeztük jelenleg hogyan értesül a településsel kapcsolatos hírekről, ahogy azt is, hogyan szeretne értesülni róla, majd a kettő különbségéből képeztünk egy „hiányérzet”-mutatót. Aminek pozitív értékei azt mutatják, hány százalékkal többen szeretnének az adott módon értesülni az Ajkával kapcsolatos hírekről, mint ahányan ma ezt megteszik-megtehetik. Ugyanakkor a negatív értékek értelmezése nem egyszerű. Ugyanis egyáltalán nem biztos, bár nem is kizárt, hogy ebben az esetben kevesebben szeretnének adott módon értesülni a helyi hírekről, mint ahányan jelenleg teszik, könnyen lehet, hogy „ami már megvan, az nem kívánság tárgya”, tehát a válaszadók egy része nem említi, hogy valamilyen módon szeretne értesülni a hírekről, ha amúgy is értesül adott módon róluk. Emiatt a módszertani-értelmezési bizonytalanság miatt a negatív hiányérzetet nem elemezzük, a pozitív, tehát tényleges hiányérzetre koncentrálunk.

Általában elmondható, hogy kevés esetben van érdemi különbség a jelenlegi és a „kívánatos” helyzet között, azaz a jelenleg elérhető informálódási csatornák a többség számára elégségesek**. A legtöbben (65%-nyian) az Ajkai Szóból értesülnek a településsel kapcsolatos hírekről, és nem is szeretnének ezen változtatni. Kiemelt szerepe van még az egyéb újságoknak** (itt feltehetően a Naplóra gondoltak a válaszadók), **a szóbeszédnek és a helyi televíziónak** – ezeket körülbelül minden ötödik válaszadó említette, és a szóbeszéd kivételével ennyien szeretnének is értesülni ezekből a forrásokból a helyi hírekről.

Felzárkózóban van a Facebook és más közösségi oldalak, amelyeket 14%-nyian említettek jelenlegi hírforrásként – és többen nem is szeretnének innét értesülni a helyi hírekről.

Minden más lehetséges hírforrást kevesebb, mint egytizednyien említettek, mint számukra aktuális forrását a helyi híreknek, de egyet érdemes kiemelni közülük. Hirdetőtábláról jelenleg a válaszadók 7%-a tájékozódik, de 11%-nyian szeretnének innét informálódni a helyi közügyekről.

Más lehetséges médiumok szerepe kisebb.

**„Hogyan értesül és hogyan szeretne értesülni a településsel kapcsolatos hírekről?”**

(az egyes lehetőségeket említők %-os aránya, valamint az eltérés a jelenlegi és a „kívánatos” helyzet között; egy válaszadó több lehetőséget is említhetett, így az említések aránya meghaladja a 100%-ot)

|  |  |  |  |
| --- | --- | --- | --- |
|  | **Jelenleg** | **Szeretne** | **“Hiányérzet”**  **(szeretne-jelenleg)** |
| Ajkai Szóból | 65% | 54% | -11% |
| egyéb újságból | 18% | 18% | 0% |
| Önkormányzat weblapjáról | 6% | 8% | 2% |
| szóbeszédből | 22% | 15% | -7% |
| Facebookról, egyéb közösségi oldal | 14% | 13% | 0% |
| egyéb weblapról / internetes forrásból | 4% | 4% | 0% |
| e-mailből, hírlevélből | 1% | 3% | 2% |
| helyi TV-ből | 18% | 19% | 1% |
| **hirdetőtábláról** | **7%** | **11%** | **5%**\* |
| személyesen felkeresem (a polgármesteri hivatalt / az Önkormányzatot) | 1% | 1% | 0% |
| telefonon keresztül (a polgármesteri hivataltól / az Önkormányzattól) | 0% | 1% | 0% |
| egyéb módon | 3% | 3% | 0% |
| nem tudja | 6% | 13% |  |
| nem válaszol | 6% | 6% |  |

\* Kerekített számokkal dolgoztunk, így a hiányérzet esetében +-1% eltérés előfordulhat attól az értéktől, ami a jelenlegi helyzet kerekített és a kívánatos helyzet kerekített értéke között van.

**Az önkormányzati közleményeket, információkat a közepesnél nagyobb mértékben, de azért nem egyértelműen tartja érthetőnek a közvélemény: az iskolában szokásos skálán 3,8 pontot adtak, azaz gyenge jó értékelést adtak a válaszadók**. A megkérdezettek egynegyede (24%-a) teljes mértékben, míg egyharmada (33%-a) inkább érthetőnek ítéli az önkormányzati közleményeket, információkat. További 27% közepes értékelést adott. Az egyértelműn negatív értékelések meglehetősen ritkák: 7%-nyian adtak elégséges és 2%-nyian elégtelen osztályzatot az önkormányzati közlemények érthetőségére.

1. További nehézséget jelentene az összevetésben az, hogy a kérdőív szükségszerűen nem tudott kitérni minden kulturális eseményre és intézményre. [↑](#footnote-ref-1)
2. A kérdés a nem munkaként értett ház körül munkákra vonatkozott, ezért tekintjük szabadidős tevékenységnek. [↑](#footnote-ref-2)
3. A rendszeres gyaloglás és biciklizés sok esetben nem szabadidős sporttevékenység, hanem egyszerűen közlekedési mód, ami az egyes városrészekben eltérő arányban lehet „szükséges” tevékenység. A motivációtól függetlenül az ilyen testmozgások egészségügyi haszna vitathatatlan, tehát az egészséges életmód részeként érdemes mérni. [↑](#footnote-ref-3)
4. A táblázatban kerekített számok vannak, ezért azok összeadása magasabb értéket, 16%-ot eredményez. [↑](#footnote-ref-4)